Fire skoler i Aalborg Kommune står til at blive lagt sammen til to, og det huer bestemt ikke forældrene på de to skoler, der risikerer at måtte lukke. "Vi skriver på vegne af alle de berørte familier, der er stærkt bekymrede for den mulige lukning af vores elskede lokale skole og en samtidig fusionering med Seminarieskolen." Sådan indleder forældre- og medarbejderrepræsentanter fra bestyrelsen på Byplanvejens Skole et åbent brev til politikerne i Aalborg Kommunes børne- og undervisningsudvalg. Byplanvejens Skole, som ligger i det sydøstlige Aalborg, kan blive lagt sammen med naboskolen Seminarieskolen på Mylius Erichsens Vej. Det er i hvert fald, hvad medlemmerne af Børne- og Undervisningsudvalget i Aalborg Kommune skal drøfte, når de mødes tirsdag 7. februar. Her skal de behandle punktet "Godkendelse af forslag om strukturændringer samt distriktsændringer som led i at skabe bæredygtige skoletilbud i det østlige Aalborg", og ud over en sammenlægning af Byplanvejens Skole og Seminarieskolen er det også tanken, at Herningvej Skole og Tornhøjskolen i Aalborg Øst sammenlægges på Herningvej. Skaber skæv elevsammensætning Bestyrelsen på Byplanvejens Skole håber dog ikke, at deres skole er fortid 1. august 2024, hvor ændringerne står til at træde i kraft. - På Byplanvejens Skole har vi noget fantastisk og helt unikt. Vi har opbygget en tryg og god base for samtlige børn. Det har skabt et læringsmiljø, der giver plads til alle - uanset deres socioøkonomiske baggrund - som derfor flytter sig fagligt, langt mere, end statistikkerne ellers foreskriver på landsgennemsnit, skriver de i brevet til politikerne og fortsætter: - Vi har et stærkt fællesskab og har skabt et lokalt sammenhold, som normalt ellers kun er forbeholdt lokalsamfundene på landet. Børnene danner relationer på kryds og tværs af både klasser og årgange, hvilket gavner dem ikke kun gennem deres skolegang, men også videre ud i livet. Dette er som sagt noget helt unikt og noget vi ønsker at værne om. Forældre- og medarbejderrepræsentanter fra bestyrelsen på Byplanvejens Skole mener, at de ændringer, politikerne lægger op til at lave, vil skabe en skævhed i elevsammensætningen på en eventuel fællesskole. - Med udspillet, I er kommet med, vil den socioøkonomiske fordeling på den eventuelle nye skole blive 40-60. Alle eksperter på området siger enstemmigt, at andelen af elever, som scorer lavt på de socioøkonomiske faktorer, ikke må overstige 30 procent på en skole, hvis der skal skabes et stabilt og godt undervisningsmiljø. Den nye skole i Aalborg SØ kommer altså til at have en tredjedel del flere elever fra ikke ressourcestærke familier, end eksperterne anbefaler, skriver de til politikerne i udvalget. Vil demonstrere før møde Forældre fra Byplanvejens Skole vil - ud over brevet til politikerne - vise deres utilfredshed med forslaget om skolesammenlægningerne ved at demonstrere, når Børne- og Undervisningsudvalget mødes tirsdag. - Børne- og Undervisningsudvalget nægter at gå i dialog med os. Først og fremmest får vi først besked om forslaget en uge før førstebehandlingen - på trods af, at de har vidst det mindst fire uger før. De har ikke reageret på vores åbne brev, og flere forsøg på at råbe dem op og bede om svar på vores spørgsmål via sociale medier har heller ikke båret frugt, skriver Nina Stilling, der er forælder og bestyrelsesmedlem på Byplanvejens Skole, til TV2 Nord. - De har tydeligvis ingen intentioner om at gå i dialog med os, før forslaget er førstebehandlet. Det må siges at være et demokratisk problem. Så nu har vi altså valgt at dukke op ved mødet på tirsdag i et forsøg på at få dem til at lytte, skriver hun. Hvis udvalget vedtager forslaget om at lægge skolerne sammen ved tirsdagens møde, vil forslaget ende i en otte ugers høringsperiode. Den endelige beslutning skal træffes 19. juni.
Utilfredse forældre vil demonstrere før tirsdagens møde i Børne- og Undervisningsudvalget i Aalborg Kommune.